У Азербайджане ад абвяшчэння незалежнасці ў 1991 годзе пачаўся паступовы пераход з кірылічнай графікі на лацінскую. У 2001 годзе быў выдадзены ўказ Прэзідэнта Азербайджана “Аб удасканаленні прымянення дзяржаўнай мовы”. Паводле яго да 1 жніўня 2001 усе перыядычныя выданні на азербайджанскай мове і ўсё справаводства пераводзіліся на лацінку. Указ таксама прадпісаў стварыць Дзяржаўную камісію па азербайджанскай мове пры кіраўніку краіны; скласці спіс літаратуры, рэкамендаванай для перавыдання лацінкай; наладзіць дубліраванне замежнай кіна- і відэапрадукцыі; распрацаваць праект закона, які прадугледжвае адказнасць за адкрытую ці схаваную прапаганду супраць азербайджанскай мовы, за супраціў яе ўжыванню і развіццю ды іншае. Не дзіўна, што зараз 1 жніўня адзначаецца як Дзень азербайджанскага алфавіта і азербайджанскай мовы.